CELEX: 62008TN0113
Language: el
Date: 2008-02-29 00:00:00
Title: Υπόθεση T-113/08: Προσφυγή της 29ης Φεβρουαρίου 2008 — Ισπανία κατά Επιτροπής

26.4.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 107/40
            
         Προσφυγή της 29ης Φεβρουαρίου 2008 — Ισπανία κατά Επιτροπής
   (Υπόθεση T-113/08)
   (2008/C 107/68)
   Γλώσσα διαδικασίας: η ισπανική
   Διάδικοι
   
      Προσφεύγον: Βασίλειο της Ισπανίας (εκπρόσωπος: M. Muñoz Pérez)
   
      Καθής: Επιτροπή των Ευρωπαϊκών Κοινοτήτων
   Αιτήματα του προσφεύγοντος
   Το προσφεύγον ζητεί από το Πρωτοδικείο:
   
               —
            
            
               να ακυρώσει την απόφαση 2008/68/ΕΚ της Επιτροπής, της 20ής Δεκεμβρίου 2007, σχετικά με την εξαίρεση από την κοινοτική χρηματοδότηση ορισμένων δαπανών που πραγματοποιήθηκαν από τα κράτη μέλη στο πλαίσιο του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), τμήμα Εγγυήσεων, κατά το μέρος που αποτελεί αντικείμενο της προσφυγής αυτής και
            
         
               —
            
            
               να καταδικάσει το καθού όργανο στα δικαστικά έξοδα.
            
         Ισχυρισμοί και κύρια επιχειρήματα
   Με την προσβαλλομένη απόφαση αποκλείονται από την κοινοτική χρηματοδότηση ορισμένες διορθώσεις, μεταξύ των οποίων, για τους σκοπούς της παρούσας προσφυγής, περιλαμβάνονται και οι σχετικές με τις ενισχύσεις προς την παραγωγή ελαιολάδου για τις περιόδους 1998/1999, 1999/2000 και 2000/2001, συνολικού ύψους 183 965 185,54 ευρώ, και με τις άμεσες ενισχύσεις ανά επιφάνεια των αροτραίων καλλιεργειών, οι οποίες ζητήθηκαν για τα έτη 2003 και 2004, συνολικού ύψους 16 591 528,35 ευρώ.
   Συγκεκριμένα, η παρούσα προσφυγή αφορά τις δημοσιονομικές διορθώσεις που αποφασίστηκαν σε σχέση με την ενίσχυση προς την παραγωγή ελαιολάδου, αποκλείοντας το τμήμα που αντιστοιχούσε στην Ανδαλουσία για την περίοδο 1999/2000, και σε σχέση με τις ενισχύσεις ανά επιφάνεια αροτραίων καλλιεργειών που ζητήθηκαν κατά τα έτη 2003 και 2004.
   Προς στήριξη των ισχυρισμών της, η προσφεύγουσα προβάλλει τους εξής λόγους:
   
               —
            
            
               Όσον αφορά τις ενισχύσεις προς την παραγωγή ελαιολάδου:
               
                           —
                        
                        
                           Παράβαση του άρθρου 8 του κανονισμού 1663/95 (1), διότι η δημοσιονομική διόρθωση δεν στηρίχθηκε στις παρατηρήσεις που έκανε η Επιτροπή με τις διαπιστώσεις της μετά τον έλεγχο, αλλά στην προβολή των σχετικών διαπιστώσεων σε άλλους ελέγχους.
                        
                     
                           —
                        
                        
                           Παράβαση των άρθρων 2 και 3 του κανονισμού 729/70 (2) και του άρθρου 2 του κανονισμού 1258/1999 (3), καθόσον η προσβαλλομένη απόφαση εσφαλμένως εφαρμόζει τα άρθρα αυτά στη συγκεκριμένη περίπτωση, δεδομένης της ανεπάρκειας των υποτιθέμενων παρατυπιών που επικαλείται η Επιτροπή για να δικαιολογήσει την αποφασισθείσα δημοσιονομική διόρθωση.
                        
                     
                           —
                        
                        
                           Μη τήρηση της προθεσμίας των είκοσι τεσσάρων μηνών πριν από τη γραπτή ανακοίνωση των αποτελεσμάτων των εξακριβώσεων, η οποία προβλέπεται από το άρθρο 7, παράγραφος 4, του κανονισμού 1258/99.
                        
                     
         
               —
            
            
               Όσον αφορά τις ενισχύσεις ανά επιφάνεια αροτραίων καλλιεργειών:
               
                           —
                        
                        
                           Παράβαση της διαδικασίας που προβλέπει το άρθρο 8, παράγραφος 1, του κανονισμού 1663/95, καθόσον δεν αναφέρονται οι λόγοι που δικαιολογούν τη δημοσιονομική διόρθωση στο έγγραφο με το οποίο κοινοποιήθηκαν στο κράτος μέλος τα αποτελέσματα των εξακριβώσεων και, επικουρικώς, μη τήρηση της προθεσμίας των είκοσι τεσσάρων μηνών που προβλέπει το άρθρο 7, παράγραφος 4, του κανονισμού 1258/1999.
                        
                     
                           —
                        
                        
                           Παράβαση του άρθρου 2 του κανονισμού 1258/1999, καθόσον η προσβαλλομένη απόφαση το εφαρμόζει εσφαλμένως στη συγκεκριμένη περίπτωση, δεδομένης της ανεπάρκειας των παρατυπιών που διαπίστωσε η Επιτροπή.
                        
                     
                           —
                        
                        
                           Παράβαση των διατάξεων του άρθρου 2 του ίδιου κανονισμού, καθώς και των διατάξεων των κατευθυντήριων γραμμών για τον υπολογισμό των οικονομικών συνεπειών κατά την κατάρτιση της αποφάσεως σχετικά με την εκκαθάριση των λογαριασμών του ΕΓΤΠΕ, Τμήμα εγγυήσεων.
                        
                     
         
      (1)  Κανονισμός (ΕΚ) αριθ. 1663/95 της Επιτροπής, της 7ης Ιουλίου 1995, για τη θέσπιση λεπτομερειών εφαρμογής του κανονισμού (ΕΟΚ) αριθ. 729/70 του Συμβουλίου όσον αφορά τη διαδικασία για την εκκαθάριση των λογαριασμών του ΕΓΤΠΕ, τμήμα Εγγυήσεων (ΕΕ L 158 της 8.7.1995, σ. 6).
   
      (2)  Κανονισμός (ΕΟΚ) αριθ. 729/70 του Συμβουλίου, της 21ης Απριλίου 1970, περί χρηματοδοτήσεως της κοινής γεωργικής πολιτικής (Ελλ. ειδ. έκδ.: 03/005, σ. 93).
   
      (3)  Κανονισμός (ΕΚ) αριθ. 1258/1999 του Συμβουλίου, της 17ης Μαΐου 1999, περί χρηματοδοτήσεως της κοινής γεωργικής πολιτικής (ΕΕ L 160 της 26.6.1999, σ. 103).